Document ID: 32007D0710

KOMISIJAS LĒMUMS
(2007. gada 29. oktobris),
ar ko groza Bulgārijas un Rumānijas Pievienošanās akta VII pielikuma B papildinājumu attiecībā uz dažiem gaļas, putnu gaļas, zivju, piena un piena produktu nozares uzņēmumiem Rumānijā
(izziņots ar dokumenta numuru K(2007) 5210)
(Dokuments attiecas uz EEZ)
(2007/710/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās aktu un jo īpaši tā VII pielikuma 5. nodaļas B iedaļas I apakšiedaļas e) punktu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (1) un Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2), paredzētas konkrētas strukturālas prasības uzņēmumiem, uz kuriem attiecas minēto regulu darbības joma.
(2)
Bulgārijas un Rumānijas Pievienošanās akta VII pielikuma 5. nodaļas B iedaļas I apakšiedaļas a) punktā paredzēts, ka dažas minētajās regulās noteiktās strukturālās prasības līdz 2009. gada 31. decembrim, ievērojot konkrētus nosacījumus, neattiecina uz tiem Rumānijas uzņēmumiem, kas minēti Pievienošanās akta VII pielikuma B papildinājumā (“uzņēmumu saraksts”).
(3)
Uzņēmumu sarakstu atjaunināja ar Komisijas 2006. gada 22. decembra Lēmumu 2007/23/EK, ar ko groza 2005. gada Pievienošanās akta VII pielikuma B papildinājumu attiecībā uz dažiem gaļas, piena un zivju nozares uzņēmumiem Rumānijā (3).
(4)
Daži gaļas, putnu gaļas, zivju, piena un piena produktu nozares uzņēmumi Rumānijā ir pabeiguši pārkārtošanās procesu un patlaban pilnībā atbilst Kopienas likumdošanai. Turklāt daži uzņēmumi ir pārtraukuši darbību. Ņemot vērā šīs izmaiņas, attiecīgi ir jāgroza uzņēmumu saraksts.
(5)
Turklāt dažiem gaļas, putnu gaļas, zivju, piena un piena produktu nozares uzņēmumiem Rumānijā tehnisku ierobežojumu dēļ ir problēmas saistībā ar atbilstību attiecīgajām strukturālajām prasībām, kas noteiktas Regulā (EK) Nr. 852/2004 un Regulā (EK) Nr. 853/2004. Šiem uzņēmumiem nepieciešams ilgāks laikposms pārkārtošanās procesa pabeigšanai, lai minētajās regulās noteiktās strukturālās prasības tiktu pilnībā ievērotas. Tādēļ minētie uzņēmumi jāiekļauj to uzņēmumu sarakstā, kuriem noteikts pārejas posms.
(6)
Šie uzņēmumi ir garantējuši, ka tiem ir vajadzīgie līdzekļi, lai pārejas perioda laikā novērstu atlikušos trūkumus. Ir pieejama detalizēta informācija par katra uzņēmuma trūkumiem.
(7)
Kopienas tiesību aktu skaidrības labad ir lietderīgi aizstāt uzņēmumu sarakstu, kas iekļauts Bulgārijas un Rumānijas Pievienošanās akta VII pielikuma B papildinājumā, ar šā lēmuma pielikumu.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Bulgārijas un Rumānijas Pievienošanās akta VII pielikuma B papildinājumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2007. gada 29. oktobrī

Labels: 17
7
0
18
15